Hüt isch Sunntig und mer sind quasi ine tonganesischi Privatchile iglade worde... de Vater vom Oscar haltet jede Sunntig bi ihne dihei vor de versammlete (Gross-)Familie inkl. Verwandte und Bekannte e eigneti Predigt, wil sie gfunde händ, d Chile seg nöd nötig für ihre Glaube. Nachher hät d Muetter vom Oscar es riesigs Tonga-Buffet anezauberet und mer händ ois wieder Mal  hoffnigslos überfrässe. Später simmer dänn au no i die richtig Tonga-Chile iglade worde (nöd so en richtige Chilebsuech, sie händ ois nur welle zeige, wie die singet det). Isch rächt speziell gsi. Zerscht hät en Maa die neuschte Nachrichte vo Tonga verläse und nachher händs gsunge. Grad wo mir uf em Wäg wieder us de Chile gsi sind, hät ois de Pfarrer uf tonganesisch (oder wie au immer) willkomme gheisse... mer händs gar nöd gmerkt ;) Dä Pfarrer isch ebe de Vater vo de Mel (oisere Gastgeberin). D Manne händ für d  Chile alli so komischi Röck agha mit enere Art Matte (wie bi ois i de Badi) um d Hüfte ume.